पाएं अपने शहर की ताज़ा ख़बरें और फ्री ई-पेपरडाउनलोड करें
अजमेर । शहर में सक्रिय शातिर चोरों पर लगाम कसने के पुलिस के तमाम दावे थोथे साबित हो रहे हैं, मंगलवार रात चोरों ने दो दुकानों और एक सूने मकान से माल साफ कर पुलिस की सजगता पर सवाल लगा दिए। क्लॉक टावर थाने के नजदीक मदारगेट पर चोरों ने दो दुकानों में वारदात कर पुलिस गश्त को बेअसर साबित किया।
क्लॉक टावर थाने के नजदीक मदार गेट पर रेडीमेड कपड़ों की दुकान विशाखा गारमेंट में मंगलवार रात चोरों ने शटर तोड़ कर दुकान के गल्ले से 28 हजार रुपए और अन्य सामान पार कर दिया। दुकानदार अशोक रामचंदानी ने बताया कि वह बुधवार सुबह दुकान पर पहुंचा तो शटर टूटा पाया और भीतर सामान बिखरा हुआ था।
मदार गेट पर स्थित केके ट्रेडर्स नामक कपड़ों की दुकान में भी चोरों ने मंगलवार रात को शटर ऊंचा कर वारदात को अंजाम दिया। चोरों ने दुकान में नकदी की तलाश के लिए सामान बिखेर दिया। गल्ले से नकदी और चांदी के सिक्के व अन्य सामान चोर ले गए। दुकानदार दिलीप ने पुलिस को बताया कि उसे पुराने नौकर पर शक है।
मंगलवार रात चोरों ने रातीडांग इलाके में सूने मकान के ताले तोड़ कर करीब 35 हजार रुपए की नकदी, तांबे-पीतल के सजावटी बर्तन और अन्य सामान समेट लिया। मकान मालिक जहूर बाबा चिश्ती ने बताया कि मकान सूना था। कमरों में ताले लगे हुए थे। चोरों ने पहले तो एयरकंडीशनर तोड़ कर भीतर घुसने की कोशिश की थी, लेकिन वह टूट नहीं सका तो मेन गेट और कमरों के ताले तोड़ कर भीतर घुस गए।
आईजी के निर्देश का भी नहीं असर
दो दिन पहले आईजी अनिल पालीवाल ने शहर के थाना प्रभारियों और अन्य अधिकारियों की बैठक में कानून व्यवस्था और पुलिस के कामकाज की समीक्षा की थी। मीटिंग में पालीवाल ने अधिकारियों को रात्रि गश्त बढ़ाने, नाकाबंदी कर संदिग्ध लोगों की जांच करने और आदतन अपराधियों पर निगरानी के आदेश दिए थे। ये निर्देश कितने असरदार रहे, इसकी हकीकत चोरी की तीन वारदात के बाद खुल गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn